钦定古今图书集成/明伦汇编/氏族典/第089卷 > 卢彦伦
## 钦定古今图书集成/明伦汇编/氏族典/第089卷 > 卢彦伦

按《金史卢彦伦传》：“彦伦，临潢人。辽天庆初，萧贞一留
守上京，置为吏，以材干称。府以彦伦荐于朝，授殿直
勾当兵马公事，为团练使，勾当留守司公事。天辅四
年，彦伦从留守挞不野出降，授夏州观察使，权发遣
上京留守事。师还，挞不野以城叛，彦伦乃率所部逐
挞不野。未几，辽将耶律马哥以兵取临潢，彦伦拒守”
者七月，会援兵至，敌解围去，因赴阙。天会二年，知新
城事，改静江军节度留后，知咸州烟火事。未几，迁静
江军节度使。天眷初，行少府监兼都水使者，充提点
京城大内所，改利涉军节度使。未阅月，还，复为提点
大内所。彦伦性机巧，能迎合悼后意，由是颇见宠用。
岁馀，迁侍卫亲军马步军都指挥使，为宋国岁元使，
改礼部尚书，加特进，封郇国公。天德二年，出为大名
尹。年，诏彦伦营造燕京宫室，以疾卒。